ลูกจ้างนายจ้างเมินเงินกู้สปส.บรรเทาพิษค่าจ้าง
โครงการเงินกู้ของ สปส. ช่วยนายจ้างบรรเทาพิษค่าแรง และเงินกู้ช่วยน้ำท่วมไม่เวิร์ก ตั้งเป้า 2 หมื่นล้าน แต่ปล่อยกู้ได้แค่ 390 ล้าน
24 ส.ค. 2555

โครงการเงินกู้ของ สปส. ช่วยนายจ้างบรรเทาพิษค่าแรง และเงินกู้ช่วยน้ำท่วมไม่เวิร์ก ตั้งเป้า 2 หมื่นล้าน แต่ปล่อยกู้ได้แค่ 390 ล้าน
แหล่งข่าวจากสำนักงานประกันสังคม (สปส.) เปิดเผยถึงโครงการปล่อยกู้โครงการ “สินเชื่อเพื่อส่งเสริมการจ้างงาน” วงเงิน 1 หมื่นล้านบาท เพื่อรองรับผลกระทบนโยบายของรัฐขึ้นค่าจ้างขั้นต่ำ 300 บาทของรัฐบาลว่า ไม่ประสบความสำเร็จ โดยในช่วง 6 เดือนที่ผ่านสามารถปล่อยสินเชื่อให้สถานประกอบการได้เพียง 192 ราย จำนวนเงิน 250.15 ล้านบาท จากเป้าหมาย 1 หมื่นล้านบาท
โครงการดังกล่าวปล่อยกู้ให้นายจ้างเพื่อพัฒนาศักยภาพการผลิตแลกกับการไม่ปลดคนงานออก โดยกรณีมีหลักทรัพย์ค้ำประกันคิดอัตราดอกเบี้ย 3% คงที่ 5 ปี กรณีใช้บุคคลค้ำประกันคิดอัตราดอกเบี้ย 3% คงที่ 3 ปี โดยมีธนาคารพาณชย์เข้าร่วมโครงการฯ 4 แห่ง ได้แก่ ธนาคารอิสลามแห่งประเทศไทย ธนาคารแลนด์ แอนด์ เฮ้าส์ ธนาคารกรุงเทพ และธนาคารเกียรตินาคิน 
ขณะที่โครงการการปล่อยกู้ช่วยเหลือผู้ประกันตนที่ประสบภัยน้ำท่วมวงเงิน 1 หมื่นล้านบาท อัตราดอกเบี้ย 2.5% คงที่ 2 ปี ก็ไม่ประสบความสำเร็จ สามารถปล่อยสินเชื่อได้เพียง 140 ล้านบาท จำนวนผู้ยื่นกู้ 1,336 ราย จากเป้าหมายว่าจะช่วยเหลือผู้ประกันตนที่ได้รับผลกระทบจากน้ำท่วมกว่า 2 แสนราย
ทั้งนี้ แยกเป็นสนับสนุนสินเชื่อในการซ่อมแซม ปรับปรุงที่อยู่อาศัยของผู้ประกันตนและของพ่อแม่ผู้ประกันตน รายละไม่เกิน 5 หมื่นบาท อัตราดอกเบี้ยเงินกู้ 2.5% คงที่ 2 ปี ซึ่งได้การปล่อยสินเชื่อให้กับผู้ประกันตน จำนวน 1,283 ราย เป็นจำนวนเงิน 64.15 ล้านบาท และการปล่อยสินเชื่อสถานประกอบการที่ประสบอุทกภัย เพื่อนำไปใช้ในกิจการ หรือปรับปรุงซ่อมแซมสถานประกอบการรายละไม่เกิน 1 ล้านบาท อัตราดอกเบี้ยเงินกู้ 3% ขณะนี้มีปล่อยสินเชื่อได้เพียง 53 ราย จำนวนเงิน 50 ล้านบาท 
อย่างไรก็ตาม สาเหตุสำคัญที่ไม่สามารถปล่อยสินเชื่อได้ตามเป้าหมาย ทั้งที่เสนออัตราดอกเบี้ยที่ต่ำกว่าท้องตลาดมาก เนื่องจากมีธนาคารพาณิชย์มาเข้าร่วมโครงการน้อยมาก เพราะได้ส่วนต่างกำไรน้อย แต่ต้องรับผิดชอบความเสี่ยงหนี้เสียทั้งหมด รวมทั้งขาดการประชาสัมพันธ์และมีขั้นตอนที่ยุ่งยากเข้มงวดมาก ทำให้ผู้ประกันตนไม่สามารถเข้าถึงสินเชื่อ ประกอบกับธนาคารพาณิชย์ได้ส่วนต่างกำไรน้อยแต่ต้องรับผิดชอบความเสี่ยงหนี้เสีย ทำให้หลายรายไม่เน้นที่จะเข้าร่วมในโครงการนี้